FI Euroopan unionin virallinen lehti L 253/1

KOMISSION ASETUS (EU) 2017/1777,

annettu 29 päivänä syyskuuta 2017,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse Bacillus amyloliquefaciens -kannan FZB24, Bacillus amyloliquefaciens -kannan MBI 600, savella rikastetun hiilen, diklorproppi-P:n, etefonin, etridiatsolin, flonikamidin, fluatsifoppi-P:n, vetyperoksidin, metaldehydin, penkonatsolin, spinetoramin, tau-fluvalinaatin ja Urtica spp.:n jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Diklorproppi-P:n, etefonin, flonikamidin, fluatsifoppi-P:n ja metaldehydin jäämien enimmäismäärät vahvistettiin asetuksen (EY) N:o 396/2005 liitteessä II. Penkonatsolin jäämien enimmäismäärät vahvistettiin kyseisen asetuksen liitteessä II sekä liitteessä III olevassa B osassa. Etridiatsolin, spinetoramin ja tau-fluvalinaatin jäämien enimmäismäärät vahvistettiin kyseisen asetuksen liitteessä III olevassa A osassa. Bacillus amyloliquefaciens -kannalle FZB24, Bacillus amyloliquefaciens -kannalle MBI 600, savella rikastetulle hiilelle, vetyperoksidille ja Urtica spp.:lle ei ole vahvistettu erityisiä jäämien enimmäismääriä eikä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta diklorproppi-P sisältävän kasvinsuojeluaineen käyttöä sitrushedelmiin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Etefonin osalta tällainen hakemus tehtiin sen käytöstä japaninpersimoneihin. Etridiatsolin osalta tällainen hakemus tehtiin sen käytöstä syötäväkuorisiin Cucurbitaceae-heimon vihanneksiin. Flonikamidin osalta tällainen hakemus tehtiin sen käytöstä aprikooseihin, keräkaaleihin, silpimättömiin papuihin ja herneisiin sekä sokerijuurikkaisiin. Fluatsifoppi-P:n osalta tällainen hakemus tehtiin sen käytöstä porkkanoihin ja kesäkurpitsoihin. Metaldehydin osalta tällainen hakemus tehtiin sen käytöstä purjoihin. Penkonatsolin osalta tällainen hakemus tehtiin sen käytöstä viinirypäleisiin. Spinetoramin osalta tällainen hakemus tehtiin sen käytöstä kirsikoihin, vadelmiin ja vatukoihin, ”muihin marjoihin ja pieniin hedelmiin”, ”salaatteihin ja salaattikasveihin”, ”pinaatteihin ja vastaavanlaisiin lehtiin”, ”yrtteihin ja syötäviin kukkiin”, purjoihin sekä yrttiteihin lehdistä ja yrteistä. Tau-fluvalinaatin osalta tällainen hakemus tehtiin sen käytöstä sitrushedelmiin.

(4) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot hakijoille, komissiolle ja jäsenvaltioille sekä julkisti ne.

(6) Elintarviketurvallisuusviranomainen totesi spinetoramista antamassaan perustellussa lausunnossa, että sen siloendiiveissä tapahtuvan käytön osalta ei voida sulkea pois kuluttajiin kohdistuvaa riskiä. Sen vuoksi olisi säilytettävä voimassa oleva jäämien enimmäismäärä.

(7) Flonikamidin osalta elintarviketurvallisuusviranomainen suositteli nostamaan voimassa olevia jäämien enimmäismääriä useiden eläinperäisten tuotteiden osalta, jotta otetaan huomioon kyseisen tehoaineen aiottu käyttö sokerijuurikkaissa.

(8) Etridiatsolin osalta elintarviketurvallisuusviranomainen ei pystynyt tekemään päätelmää kuluttajien ravinnon välityksellä tapahtuvaa altistumista koskevasta riskinarvioinnista, koska kaikkia tietoja ei ollut saatavilla ja oli tarpeen, että riskinhallinnasta vastaavat tahot käsittelevät vielä asiaa. Pysyvä kasvi-, eläin-, elintarvike- ja rehukomitea totesi kokouksessaan 29 päivänä toukokuuta 2015, että kyseinen aine ei tuota toksisuudeltaan merkittäviä aineenvaihduntatuotteita eikä sellaisilla tasoilla, jotka johtaisivat vähäpätöistä suurempaan altistumiseen (3). Tämän vuoksi on aiheellista vahvistaa jäämien enimmäismäärä syötäväkuoristen Cucurbitaceae-heimon vihannesten osalta asetuksessa (EY) N:o 396/2005 tasolle 0,4 mg/kg, joka heijastelee hyvää maatalouskäytäntöä.

(9) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(10) Bacillus amyloliquefaciens -kannan FZB24 ja Bacillus amyloliquefaciens -kannan MBI 600 osalta elintarviketurvallisuusviranomainen toimitti päätelmät kyseisiä tehoaineita sisältävien torjunta-aineiden riskinarviointia koskevasta vertaisarvioinnista (4). Elintarviketurvallisuusviranomainen ei pystynyt minkään näiden aineiden osalta tekemään päätelmää kuluttajien ravinnon välityksellä tapahtuvaa altistumista koskevasta riskinarvioinnista, koska kaikkia tietoja ei ollut saatavilla ja oli tarpeen, että riskinhallinnasta vastaavat tahot käsittelevät vielä asiaa. Lisäkäsittelyn tulokset esitetään kyseisiä aineita koskevissa tarkastelukertomuksissa (5), joissa todetaan, että kyseisten aineiden metaboliiteista ihmisille aiheutuva riski on erittäin vähäinen. Näiden päätelmien perusteella komissio katsoo, että kyseisten aineiden sisällyttäminen asetuksen (EY) N:o 396/2005 liitteeseen IV on aiheellista.

(11) Savella rikastettu hiili hyväksyttiin perusaineeksi komission täytäntöönpanoasetuksella (EU) 2017/428 (6), vetyperoksidi komission täytäntöönpanoasetuksella (EU) 2017/409 (7) ja Urtica spp. komission täytäntöönpanoasetuksella (EU) 2017/419 (8). Kyseisten tehoaineiden käyttöedellytysten ei odoteta johtavan sellaiseen jäämien esiintymiseen elintarvike- tai rehutuotteissa, josta voi aiheutua riski kuluttajalle. Tämän vuoksi on aiheellista sisällyttää kyseiset aineet asetuksen (EY) N:o 396/2005 liitteeseen IV.

(12) Elintarviketurvallisuusviranomaisen perusteltujen lausuntojen ja päätelmien perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(13) Sen vuoksi asetusta (EY) N:o 396/2005 olisi muutettava.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä syyskuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits. EFSA Journal 2017;15(4):4834 [24 pp.].

Reasoned opinion on the modification of the existing maximum residue level for ethephon in kaki/Japanese persimmons. EFSA Journal 2017;15(3):4747 [17 pp.].

Reasoned opinion on the modification of the existing maximum residue levels for etridiazole in various crops. EFSA Journal 2017;15(3):4736 [19 pp.].

Reasoned opinion on modification of existing maximum residue levels for flonicamid in various commodities. EFSA Journal 2017;15(3):4748 [20 pp.].

Reasoned opinion on the modification of the existing maximum residue levels for fluazifop-P in carrots, tomatoes and courgettes. EFSA Journal 2017;15(5):4831 [32 pp.].

Reasoned opinion on the modification of the existing maximum residue level for metaldehyde in leek. EFSA Journal 2017;15(3):4740 [15 pp.].

Reasoned opinion on the modification of the existing maximum residue level for penconazole in grapes. EFSA Journal 2017;15(4):4768 [15 pp.].

Reasoned opinion on the modification of the existing maximum residue levels for spinetoram in various crops. EFSA Journal 2017;15(5):4867 [34 pp.].

Reasoned opinion on the modification of the existing MRLs for tau-fluvalinate in various crops. EFSA Journal 2014;12(1):3548 [49 pp.].

(3) Review report for the active substance etridiazole (SANCO/13145/2010 Final).

(4) Conclusion on the peer review of the pesticide risk assessment of the active substance Bacillus amyloliquefaciens strain FZB24. EFSA Journal 2016;14(6):4494 [18 pp.].

Conclusion on the peer review of the pesticide risk assessment of the active substance Bacillus amyloliquefaciens strain MBI 600. EFSA Journal 2016;14(1):4359 [37 pp.].

(5) Review report for the active substance Bacillus amyloliquefaciens strain FZB24 (SANTE/12037/2016 Rev. 1).

Review report for the active substance Bacillus amyloliquefaciens strain MBI 600 (SANTE/10008/2016 Rev. 2).

(6) Komission täytäntöönpanoasetus (EU) 2017/428, annettu 10 päivänä maaliskuuta 2017, perusaineen savella rikastettu hiili hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 66, 11.3.2017, s. 1).

(7) Komission täytäntöönpanoasetus (EU) 2017/409, annettu 8 päivänä maaliskuuta 2017, perusaineen vetyperoksidi hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 63, 9.3.2017, s. 95).

(8) Komission täytäntöönpanoasetus (EU) 2017/419, annettu 9 päivänä maaliskuuta 2017, perusaineen Urtica spp. hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 64, 10.3.2017, s. 4).